"ई मरदाबा हन्ड्रेड परसेन्ट बहसि गेलै । "कनियाँक मिरचाइ सन बोल सूनि सरोज अंग्रेजी दारू गिलासमे ढारऽ लागल । ई देख कनियाँ पर्स टेबुलपर फेकैत गरजल "देखहक तँ, लाज-लेहाज घोरि कऽ पी गेल छै । हम भरि दिन बैंकमे रुपैया गानैत रहै छी आ ई दारू पीबैत अछि । ई नै जे कने भात-दालि रान्हि कऽ राखने रहत । "साँस लेबाक लेल रूकल फेर बाजल "मरदाबाकेँ दारूवाज बनेनाहर जँ सामने आबितै तँ टाँग-हाथ छोड़ा दितियै । " कनियाँक गोस्सा देख सरोज बाजल "गै, हमरा तँ तूँही दारूवाज बनेलहीं । जँ तोहर मीठ बोल बला ठोर रहितौ तँ हम तनावग्रस्त हेबे नै करितियै । हम तँ सिनेहेक निशामे मातल रहितौं, दारूक जरूरति नै पड़तै । "
"तोहर ई अभिलाषा तँ कहियो नै पुरतौ । हमर नेह तँ कोनो ए॰सी॰ कार बला लेल जोगाएल छै । " ई कहि कनियाँ चलि गेलीह आ सरोज दारू ढारऽ लागल । 